8 Pele ga batho ba fudugela kwa moseja, ba sekaseka dikotsi tsa gone le dilo tse ba tlhokang go di itima, mme ba le bantsi ga ba bonele pele ditlamorago tsa go tlogela ba malapa a bone. (Dia. 22:3) * Ka bonako morago ga gore Marilyn a tsamaye, o ne a simolola go utlwa kutlobotlhoko ya go kgaogana le ba lelapa la gagwe. Go ne ga nna jalo le ka monna wa gagwe le morwawe. Jimmy yo mmotlana o ne a nna a mmotsa gore, “Ke ka ntlha yang fa o ntlogetse?” Mme fa dikgwedi tse Marilyn a neng a ikaeletse go tsamaya ka tsone di fetoga dingwaga, o ne a lemoga diphetogo tse di sa itumediseng mo lelapeng la gagwe. Jimmy o ne a simolola go ikgogona thata mme o ne a sa tlhole a na le kamano le ene. O gakologelwa jaana a utlwile botlhoko: “Lorato lo a neng a nthata ka lone lo ne lwa fela.”